Broj: 711-I-1366-M-190/22-02-19

Zagreb, 12. travnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI), **na zahtjev obveznika Joška Dujmovića, općinskog načelnika Primorski Dolac,** za davanjem mišljenja Povjerenstva, na 167. sjednici održanoj dana 12. travnja 2022.g. daje sljedeće

**MIŠLJENJE**

1. **Sukladno članku 9. stavku 1. ZSSI-a, obveznik Joško Dujmović dužan je vezano za situaciju davanja suglasnosti Općine Primorski Dolac za potrebe postupka ishođenja rješenja o utvrđivanju građevne čestice …… ………, obveznikovog vjenčanog kuma, i …… …….., brata obveznikovog vjenčanog kuma, članovima Općinskog vijeća Općine Primorski Dolac deklarirati okolnost da su podnositelji zahtjeva s njim povezane osobe te o tome obavijesti javnost putem službene internetske stranice Općine Primorski Dolac.**
2. **Povjerenstvo ukazuje obvezniku da je u cilju zaštite vlastite vjerodostojnosti i očuvanja povjerenja građana u tijela javne vlasti, kao i otklanjanja svake sumnje da dužnost općinskog načelnika Općine Primorski Dolac koristi za probitak povezanih osoba, dužan izuzeti se od svakog, pa i posrednog oblika sudjelovanja u postupku davanja suglasnosti Općine Primorski Dolac u postupku ishođenja rješenja o utvrđivanju građevne čestice s obveznikom povezanih osoba iz točke I. izreke.**
3. **Povjerenstvo upućuje obveznika da se vezano za to na koga delegirati ovlast u postupku iz točke I. izreke obrati Ministarstvu pravosuđa i uprave kao nadležnom tijelu.**

Obrazloženje

Zahtjev za davanjem mišljenja Povjerenstva podnio je obveznik Joško Dujmović, općinski načelnik Primorski Dolac. U Povjerenstvu zahtjev je zaprimljen 08. travanja 2022. pod poslovnim brojem 711-U-4099-M-190/22-01-1, povodom kojeg se vodi predmet broj M-190/22.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici navedenog Zakona. Stoga je i obveznik Joško Dujmović povodom obnašanja navedene dužnosti dužan pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da je Općina Primorski Dolac suvlasnik zemljišta kat. čest. zem. ……, k.o. ……. …... Obveznik traži mišljenje vezano za izdavanje suglasnosti Općine Primorski Dolac u postupku ishođenja rješenja o utvrđivanju građevne čestice stambene namjene ….. ……. (vjenčani kum obveznik) i ….. ……. (brat vjenčanog kuma obveznika) u postupcima pokrenutim pred upravnim odjelom za graditeljstvo i prostorno uređenje Splitsko-dalmatinske županije.

Nadalje navodi da je Općina Primorski Dolac suvlasnik predmetne nekretnine za koju se traži izdavanje suglasnosti radi donošenja rješenja o utvrđivanju građevne čestice te da mu je mišljenjem Povjerenstva broj: 711-I-837-M-32/21-02/21 od 23. travnja 2021. godine ukazano da se u navedenom postupku izuzme od svih radnji u postupku. Navodi da je Ministarstvo pravosuđa i uprave dana 10. kolovoza 2021. dostavilo odgovor kojim je utvrđeno da je samo i jedino općinski načelnik zakonski zastupnik općine, te da je upravljanje nekretninama i pokretninama u vlasništvu jedinice lokalne samouprave isključiva nadležnost načelnika općine, pri čemu u Općini Primorski Dolac nema zamjenika načelnika općine.

Također obveznik u zahtjevu navodi da je Upravni odjel za graditeljstvo i prostorno uređenje Splitsko-dalmatinske županije je dana 30. ožujka 2022. donio rješenje o odbijanju zahtjeva podnesenog od ….. ……. i ….. ……. zbog proteku roka dostave suglasnosti suvlasnika zemljišta predstavnika Općine Primorski Dolac.

Obveznik traži mišljenje Povjerenstva postoji li mogućnost potpisivanja u svojstvu općinskog načelnika Primorski Dolac rješenja o utvrđivanju građevne čestice - suvlasnika zemljišta katastarske čestice …… k.o. ……. …... . Postupak za donošenje rješenja o utvrđivanju građevne čestice stambene namjene će suvlasnici ponovno pokrenuti pred Upravnim odjelom Splitsko-dalmatinske županije.

Povjerenstvo je dana 23. travnja 2021. po zahtjevu obveznika, a vezano za naprijed izloženu situaciju, dalo mišljenje Broj: 711-I-837-M-32/21-02-11 sukladno kojem se u cilju očuvanja vlastite vjerodostojnost te savjesnog i nepristranog postupanja u obnašanju javne dužnosti općinskog načelnika Općine Primorski Dolac, upućuje dužnosnik Joško Dujmović, da se izuzme od svih radnji u postupku davanja suglasnosti Općine Primorski Dolac u postupku ishođenja rješenja o utvrđivanju građevne čestice stambene namjene investitora …… ………, brata dužnosnikovog vjenčanog kuma, a na nekretnini u suvlasništvu ….. ……, dužnosnikovog vjenčanog kuma, te da za sve radnje u navedenom postupku ovlasti svog zamjenika. Isto tako, dužnosnik je upućen da o svom izuzimanju i razlozima izuzimanja upozna javnost objavom na internetskoj stranici Općine Primorski Dolac, kao i da o istoj okolnosti upozna članove Općinskog vijeća Općine Primorski Dolac.

Nakon toga, obveznik se obratio Ministarstvu pravosuđa i uprave vezano za pitanje tko je u ime Općine Primorski Dolac ovlašten za davanje suglasnosti za radnje u postupku ishođenja rješenja o utvrđivanju građevinske čestice umjesto općinskog načelnika a koji je sukladno mišljenju Povjerenstva, Broj: 711-I-837-M-32/21-02-11 od 23. travnja 2021. upućen da se izuzme iz svih radnji u konkretnom postupku.

Ministarstvo pravosuđa i uprave je na pitanje obveznika odgovorilo dopisom KLASA: 023-01/21-01/301 URBROJ: 514-07-02/01-21-03 od 10. kolovoza 2021. te je u svome odgovoru u bitnome navelo da je općinski načelnik kao jedini zakonski zastupnik općine ovlašten dati suglasnost za radnje u postupku ishođenja rješenja o utvrđivanju građevinske čestice iz razloga jer je nadležno Ministarstvo stava da, ako se ukaže potreba za povjeravanje pojedinih poslova u kontekstu sprječavanja sukoba interesa, općinski načelnik, odnosno gradonačelnik kao izvršno tijelo jedinice i zakonski zastupnik jedinice eventualno može prenijeti pojedine ovlasti na pročelnika ili drugog službenika i to za poduzimanje onih radnji koje nisu vezane isključivo za ovlasti izvršnog tijela.

Nakon donošenja mišljenja Povjerenstva Broj: 711-I-837-M-32/21-02-11 od 23. travnja 2021. na snagu je stupio novi ZSSI koji svojim odredbama predmetnu situaciju regulira jednako kao i Zakon o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11) te koji u članku 9. stavku 1. ZSSI-a propisuje da je obveznik dužan, ukoliko se pojave okolnosti koje se mogu definirati kao potencijalni sukob, deklarirati ga na odgovarajući način i razriješiti tako da zaštiti javni interes. Stavkom 2. istog članka propisano je da, ako drugačije nije propisano zakonom, da će se obveznik izuzeti od donošenja odluka, odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba i poslodavaca kod kojih je bio u radnom odnosu u posljednje dvije godine prije stupanja na dužnost. Stoga je sukladno i novom ZSSI-u, koji izričito propisuje obvezu izuzimanja i deklariranja obveznika u situacijama potencijalnog sukoba interesa, opisano postupanje te je stoga obveznik u konkretnoj situaciji dužan vezano za situaciju davanje suglasnosti Općine Primorski Dolac za potrebe postupka ishođenja rješenja o utvrđivanju građevne čestice ….. ……., obveznikovog vjenčanog kuma, i …… …….., brata obveznikovog vjenčanog kuma, članovima Općinskog vijeća Općine Primorski Dolac deklarirati okolnost da su podnositelji zahtjeva s njim povezane osobe te o tome obavijesti javnost putem službene internetske stranice Općine Primorski Dolac.

 U cilju zaštite vlastite vjerodostojnosti i očuvanja povjerenja građana u tijela javne vlasti, kao i otklanjanja svake sumnje da dužnost općinskog načelnika Općine Primorski Dolac koristi za probitak povezanih osoba, obvezan je izuzeti se od svakog, pa i posrednog oblika sudjelovanja u postupku davanja suglasnosti Općine Primorski Dolac u postupku ishođenja rješenja o utvrđivanju građevne čestice s obveznikom povezanih osoba njegovog vjenčanog kuma i brata njegovog vjenčanog kuma.

Sukladno izmjenama Zakona o lokalnoj i područnoj (regionalnoj) samoupravi ( „Narodne novine“, broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20) u većem broju jedinica lokalne samouprave, pa tako i u Općini Primorski Dolac, općinski načelnici više nemaju zamjenike na koje bi u pojedinim konkretnim situacijama mogli prenijeli ovlasti za postupanje stoga je Povjerenstvo pokrenulo konzultacije s Ministarstvom pravosuđa i uprave s ciljem pronalaženja rješenja koje bi omogućilo prenošenje pojedinih ovlasti iz nadležnosti općinskog načelnika na drugu osobu te time i postupanje obveznika u skladu s odredbama Zakona o sprječavanju sukoba interesa.

Povjerenstvo je zatražilo očitovanje Ministarstva pravosuđa i uprave vezano uz pitanje obveznikova izuzimanja, odnosno prenošenja pojedinih ovlasti općinskog načelnika na privremenog zamjenika sukladno članku 43.a. Zakona o lokalnoj i područnoj (regionalnoj) samoupravi.

Ministarstvo pravosuđa i uprave je dopisom KLASA: 023-01/21-01/379, URBROJ: 514-07-02-02/02-21-02 od 14. rujna 2021.g. Povjerenstvu dostavilo svoje tumačenje funkcije privremenog zamjenika navodeći kako isti zamjenjuje općinskog načelnika ili gradonačelnika isključivo ako nastupe okolnosti da isti bude spriječen obavljati svoju dužnost te da i u tom slučaju privremeni zamjenik obavlja samo nužne i redovite poslove kako bi se osiguralo nesmetano funkcioniranje jedinice i koje će se obvezniku dostaviti uz ovo mišljenje.

Slijedom navedenog s obzirom na i nadalje otvoreno pitanje delegacije ovlasti, u konkretnom slučaju Povjerenstvo upućuje obveznika da se vezano za to na koga delegirati ovlast u konkretnoj stvari obrati Ministarstvu pravosuđa i uprave kao nadležnom tijelu.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Joško Dujmović, osobna dostava
2. Objava na internetskoj stranici Povjerenstva
3. Pismohrana